b.

Jos direktiivissä säädettyjä vähimmäisvaatimuksia ei voida täyttää, olisi pyydettävä poikkeusta direktiivin 21 artiklan 6 kohdasta, jotta vuonna 2020 valmistuvat opiskelijat voisivat nykyisissä covid-19-epidemiaan liittyvissä poikkeuksellisissa olosuhteissa saada liitteessä V mainitun tutkintotodistuksen. Direktiivin 61 artiklassa säädetään, että jos jäsenvaltiolla on huomattavia ongelmia direktiivin jonkin säännöksen soveltamisessa, voidaan antaa täytäntöönpanosäädös, jolla annetaan määräajaksi lupa poiketa kyseisen säännöksen soveltamisesta. Täytäntöönpanosäädös voi olla päätös tai asetus. Poikkeuksen soveltamisala ja sisältö riippuvat kunkin jäsenvaltion erityisolosuhteista. Poikkeuksen tarve määritetään käyttämällä perustana asianomaisilta jäsenvaltioilta saatuja selkeitä ja konkreettisia tietoja siitä, mitä sääntöjä ne eivät poikkeuksellisten olosuhteiden vuoksi pysty noudattamaan ja koskeeko tämä kaikkia tutkinnon suorittajia vai vain yksittäisiä henkilöitä tietyissä laitoksissa, tietyillä alueilla jne. Jäsenvaltioiden on lisäksi täsmennettävä, miten ja missä ajassa tutkinnon suorittajat voivat suorittaa koulutuksen vähimmäisvaatimuksista suorittamatta jäävät osuudet. Jos poikkeusta pidetään asianmukaisena, se sisällytetään täytäntöönpanosäädökseen ja sen edellytyksenä on, että koulutuksen vähimmäisvaatimuksissa tarkoitetut tiedot, taidot ja pätevyydet hankitaan, vaikkakin osittain sen jälkeen kun tutkintotodistus on annettu. Direktiivin mukainen koulutus voitaisiin saattaa päätökseen eri tavoin, esimerkiksi hätätilanteessa tai sen jälkeen hankitulla ammattikokemuksella, täydentävällä erikoiskoulutuksella tai ammatillisilla täydennyskoulutusohjelmilla. Vuonna 2020 valmistuneiden ei näin ollen tarvitsisi palata koulutusohjelmaansa eikä heitä tarvitsisi ottaa mukaan seuraavan vuoden koulutusohjelmaan, kun hätätilanne on ohi. Poikkeuksessa vahvistettujen edellytysten perusteella myönnettyihin tutkintotodistuksiin ei sovelleta automaattista tunnustamista vastaanottavassa jäsenvaltiossa ennen kuin koulutusta koskevat vähimmäisvaatimukset on täytetty. Komissio katsoo, että tällaisiin tutkintotodistuksiin voitaisiin niiden poikkeuksellisuuden osoittamiseksi liittää erityinen tutkintotodistuksen liite, jossa eritellään puuttuvat koulutusta koskevien vähimmäisvaatimusten osat. Tällä tavoin voitaisiin osoittaa mahdolliset puutteet ja helpottaa tunnustamismenettelyä, kun ammattiin valmistunut haluaa käyttää oikeuttaan vapaaseen liikkuvuuteen ennen kuin hän on suorittanut koulutuksestaan puuttuvat osat. Tutkintotodistuksen liitteessä annettavat tiedot auttaisivat vastaanottavaa jäsenvaltiota päättämään tunnustamisesta ja mahdollisista korvaavista toimenpiteistä täysin tietoisina taustalla olevasta tilanteesta ja niistä poikkeuksellisista syistä, joiden vuoksi vähimmäisvaatimukset ovat jääneet täyttymättä. Mahdollisuutta säätää 61 artiklan nojalla poikkeuksia koulutusta koskevista vähimmäisvaatimuksista on arvioitava käyttämällä perustana selkeitä ja konkreettisia tietoja asianomaisissa jäsenvaltioissa kohdatuista ongelmista. Asianomaisten jäsenvaltioiden on järjestettävä lyhennetyn koulutuksen saaneille valmistuneille korvaava mahdollisuus suorittaa säännönmukaisesta koulutuksesta suorittamatta jääneet osat. Tällöin voitaisiin esimerkiksi ottaa huomioon hätätilanteessa tai sen jälkeen saatu ammattikokemus, tai asia voitaisiin hoitaa tapauskohtaisesti.